EKO PAN U 2023. GODINI 
- opisni izvještaj 


Uz redovni servis Zeleni telefon, završetak sudjelovanja u projektu JEDRO i 
članstvo u Zelenom forumu i savezu Kaoperativa, fokus u ovoj godini bio je na 
daljnjem razvoju društveno poduzetničkih usluga Klijanac i Pup. Prva generacija 
šumskih đaka završno druženje obilježila je kampiranjem uz Koranu. U Sumsku 
školu krenuli su novi polaznici, a započeli smo i s organizacijom terenske 
nastave za osnovnoškolce te ostvarili suradnju sa Zenskom grupom Korak, 
Udrugom žena - Ogulin, Domom Vladimir Nazor - Karlovac i Centrom za 
pružanje usluga u zajednici - Ozalj. 


Godinu smo zaključili swap zabavom za karlovačke gimnazijalce i željom da u 
sljedećoj takva događanja organiziramo češće u cilju promocije zero waste 
načela kojima u svom svakodnevnom radu posvećujemo veliku pažnju. 


PROJEKTI 
Izvješće o radu Zelenog telefona u 2023. godini 


Tijekom 2023. godine putem servisa Zeleni telefon zaprimili smo ukupno 63 prijave. Da 
među građanima koji nam se javljaju vlada povjerenje u naš rad na adresiranju okolišnih 
problema pokazuje činjenica da nam je u 63,5% slučajeva poznat identitet prijavitelja. I tu 
bilježimo trend rasta u odnosu na prethodnu godinu. Što se tiče učinkovitosti, nešto više 
od 55% prijava još uvijek je u rješavanju. 


Pregled prijava po kategorijama izgleda ovako: 

Kao i prethodnih godina, prednjače prijave sumnji u onečišćenje vodnih tokova i 
prijave ispuštanja otpadnih voda u okoliš. Bilježimo povećani broj prijava u vezi 
bespravne gradnje od kojih ističemo dvije prijave koje se tiču motocross staza 
kao zahvata u okolišu za koje nisu ishođene potrebne dozvole niti provedeni 
okolišni postupci. Nažalost, nesavjesni građani, ali i pojedine tvrtke (prema 
nalazu Državnog inspektorata) i dalje zatrpavaju okoliš otpadom, pa i u 2023. 
godini bilježimo 10 prijava iz ove kategorije. Prijave iz kategorije Zrak odnose 
se uglavnom na paljenje (plastičnog) otpada na otvorenom, dok se prijave iz 
kategorije Zelenilo odnose na sječu stabala. U odnosu na 2022. godinu 
zabilježili smo povećanje broja prijava koje se odnose na životinje, tj. na uvjete 
držanja pasa i domaćih životinja. 


lako Zeleni telefon vodimo za područje dvije županije (Karlovačku i Ličko- 
senjsku), prijave nam stižu i iz drugih dijelova Hrvatske. S tim u vezi valja 
istaknuti da na takve prijave ne odgovaramo isključivo ih proslijeđujući 
udrugama koje pokrivaju predmetno područje, već nerijetko građanima dajemo 
upute u dalje postupanje i informacije kojima raspolažemo, te čak i 
proslijeđujemo na postupanje nadležnim tijelima javne vlasti. 

Od aktivizma do društvenog poduzetništva ili kako kroz igru i učenje o prirodi 
možemo stvarati društvo aktivnih, svjesnih i savjesnih građana, tako bismo 


mogli opisati svrhu i razloge pokretanja društvenog poduzetništva Eko Pana 
koje razvijamo zahvaljujući potpori Europske unije iz Europskog socijalnog 
fonda projektu Poduzmu zeleniji otisak. 

U završnom kvartalu provedbe smo kontinuirano razvijali i provodili usluge. 
Istovremeno smo promovirali društveno poduzetništvo, radili na priručniku o 
društvenom poduzetništvu i u okviru studijskog putovanja posjetili društveno 
poduzeće Marunuša iz Knina. 

Usluge razvijamo sukladno poslovnom planu koji smo izradili na početku 
provedbe projekta, a čitavi proces uspostavljanja i promocije gospodarskih 
usluga shvaćamo značajnim iskorakom za udrugu i nadogradnjom znanja i 
vještina koje smo stekli tijekom 20-godišnjeg iskustva u području zaštite okoliša 
i prirode. Priča o razvoju našeg društvenog poduzetništva tek je na svom 
početku i sve usluge nastaviti ćemo razvijati i u narednom razdoblju. 


JEDRO 


Projekt “JEDRO - Javne politike za održivi društveni razvoj: voda, 
energetika, otpad" s provedbom je završio u listopadu. 


Pune tri godine istraživačko-zagovarački konzorcij, kojeg čine organizacije 
civilnog društva iz područja zaštite okoliša, energetske zadruge i Fakultet 
političkih znanosti, istraživao je, prikupljao i analizirao podatke o regulatornim 
okvirima i praksama na tri tematska područja: vodne usluge, gospodarenje 
otpadom, te obnovljivi izvori energije. 


Konkretno, u području vodnih usluga krenuli smo od istraživanja uzroka 
nejednakih cijena i kvalitete usluge u Republici Hrvatskoj. Projekt je vremenski 
korespondirao sa predstavkama Ustavnom sudu o ocjeni ustavnosti Uredbe o 
uslužnim područjima. Provodeći fokus grupe i intervjue sa predstavnicima 
javnih isporučitelja vodnih usluga i donosiocima odluka na lokalnoj razini, te 
kroz organizaciju okruglog stola u lipnju 2023. koji je okupio relevantne 
dionike, stekli smo uvide u problematiku te izradili dva znanstvena i jedan 
stručni rad na ovu temu, ali i dva seta preporuka za unaprjeđenje javnih 
politika: 


Istražujući prakse gospodarenja otpadom u svih 556 jedinica lokalne 
samouprave, s fokusom na odvojeno prikupljanje različitih frakcija otpada, 
objedinili smo podatke za period od 2017. do 2021., proveli istraživanje javnog 
mnijenja, te doveli u kauzalnu vezu stope odvojenog prikupljanja i vlasničku 
strukturu pružatelja usluga pri čemu se pokazalo da su javni pružatelji usluge 
uspješniji u gospodarenju otpadom. 


Kako Eko Pan sudjeluje u radnoj skupini za izradu Akcijskog plana za zeleni grad 
Karlovac, u narednom periodu ćemo zagovarati usvajanje Zero Waste modela 
gospodarenja otpadom u Karlovcu, po uzoru na njegovu uspješnu primjenu u 
regiji Donjeg Međimurja i na otoku Krku. 


Ključna horizontalna poveznica sva tri tematska područja i okosnica naših 


istraživanja - pitanje uključivanja građana u procese odlučivanja i upravljanja 
uslugama - najviše je naglašena u preporukama za unaprjeđenje javnih politika 
u području proizvodnje energije iz obnovljivih izvora. 


Paralelno sa istraživanjima, analizama i pisanjem radova i preporuka, tematska 
mreža JEDRO radila je i na unaprjeđenju kapaciteta organizacija civilnog 
društva za izradu preporuka za javne politike temeljenih na dokazima. S tim u 
vezi, organizirali smo radionice na temu procjene društvenog utjecaja propisa. 
Također smo unutar mreže razmjenjivali dosadašnja iskustva OCD-a u 
zagovaračkim projektima i kampanjama. 

Na kraju projekta, uz inicijalnih 10 OCD-a i Fakultet političkih Znanosti, mrežu 


JEDRO čini 20 organizacija različitih profila, od udruga za zaštitu okoliša, 
energetskih zadruga do savjetodavno-edukativno-informativnih servisa. 


BORAVAK NA 
VINICI za 
štićenike doma 
Vladimir Nazor, 
26. studeni 


2023. 


Zahvaljujući sufinanciranju tvrtke Inkasator u 2023. godini uspješno smo proveli 
projekt kojim smo program iskustvenog učenja u prirodi omogućili štićenicima 
Centra za pružanje usluga u zajednici Ozalj (Jaškovo), doma Vladimir Nazor i 
udruge Korak. Polaznici boravaka proveli su izuzetno kvalitetno i sadržajno 
vrijeme ispunjeno učenjem i igrom. Pritom su stekli osnovna znanja o 
ponašanju, boravku i snalaženju u prirodi/šumi, osnažili se za isto, naučili 
prepoznavati najmanje pet stabala i deset samoniklih/ljekovitih biljaka te 
upoznali način života i prehrane pet šumskih životinja, vježbali su motoriku, 
kroz izazove međusobno surađivali i učili o važnosti boravka na otvorenom, 


kretanja, poznavanja i očuvanja okoliša. Provedba projekta svakako je 
poboljšala kvalitetu života korisnika - radi se o skupinama koje vrlo rijetko 
imaju mogućnost ovakvog cjelovitog učenja o prirodi. Korisnici centra u Jaškovu 
kao odrasle osobe sa smanjenim kognitivnim sposobnostima i motoričkim 
vještinama osjećaju višestruku korist od dana provedenog na otvorenom. Osim 
toga su aktivno sudjelovali u svim zadacima i igrama te iskazali želju za 
ponovnim boravkom. Majke i djeca na skrbi udruge KORAK pate od raznih 
oblika trauma i anksioznosti, te im je ovaj boravak omogućio ne samo stjecanje 
novih znanja i vještina već i otpuštanje, opuštanje i povezivanje. lako djeca iz 
doma Vladimir Nazor imaju organizirana ljetovanja i slične oblike zajedničkih 
boravaka i izleta, mogućnost sudjevanja u šumskom boravku potaknula ih je na 
radoznalost, stjecanje novih vještina (snalaženje, izrada skloništa i čvorova i sl.) 
te im ukazala na značaj međusobne podrške i suradnje ne samo u igri već u 
svakodnevnoj komunikaciji i odnosu jednih prema drugima bez obzira na razlike 
u dobi i mogućnostima. 


Zimski poligon Klijanca i Pupa 
Za manifestaciju Advent u Karlovcu pripremili smo i proveli 26. i 28. prosinca 
2023. godine program naziva Zimski poligon Klijanca i Pupa namijenjen djeci 
predškolskog i mlađeg osnovnoškolskog uzrasta. Program se proveo u kupoli 
namijenjenoj sadržajima za djecu, a obuhvatio je niz igara i zadataka: mala 
zimska kuglana, kretanje po i kroz razne prepreke, gađanje snjegovića, ciljanje, 
izrada kuglica s temom divljih životinja i ukrasa od otpadnog materijala. U 
provedbi programa sudjelovalo je oko 100 djece i roditelja. 


AKTIVNOSTI 


Razmjena sjemenja i predavanje udruge Biovrt 


Početkom ožujka posjetila nas je draga biovrtlarka Silvija Kolar Fodor i uz još 
jedno nadahnuto predavanje svojom bogatom zbirkom sjemenja sudjelovala u 
razmjeni. 


Radujemo se svim budućim susretima s uvijek inspirativnom i vedrom Silvijom! 


Savez KAoperativa 
Kao članica Saveza Kaoperativa sudjelovali smo u radu skupšine i upravnog 
odbora te podržali programe koji se u prvoj godini uređenja zgrade Hrvatskog 
doma održavaju na raznim lokacijama u gradu i u privremenom prostoru 
saveza. 


Članstvo u FLAG-u 


S puno zadovoljstva pridružili smo se FLAG-u Četiri rijeke, osnovanom u svrhu 
oživljavanja i razvoja tradicije ribarstva na području Karlovačke, Zagrebačke, 
Ličko-senjske i Sisačko-moslavačke županije. 


DRUŠTVENO PODUZETNIŠTVO 
Klijanac i Pup — rasadnik dobre volje 


Šumska škola, radionice šivanja i vrtlarenja, eko igraonice, radionice, tečajevi, 
rođendanske igraonice, šumski rođendani... Sve su to Klijanac i Pup. I još više, 
jer u našem rasadniku dobre volje uvijek rastu nove ideje. 

U 2023. godini u Klijanac i Pup nastavili su okupljati prirodoljupce koji nam 
pomažu usluge učiniti jedinstvenim i važnim doživljajem za svakog našeg 
polaznika. 

U Eko Panu ne krijemo koliko smo ponosni na naše malo društveno 
poduzetništvo. Ono nam daje nadu da je kroz igru moguće ne samo bolje učiti 
već i bolje se povezati sa živim svijetom kojeg smo neraskidiv dio i za koji smo 
svime što činimo i kako to činimo - zauvijek odgovorni. 

Društveno poduzetničke usluge Klijanac i Pup trenutno se provode kroz tri 
osnove grupe usluga: 

1. ŠUMSKA ŠKOLA - učenje o prirodi, u prirodi! Za djecu, te za djecu i 
roditelje kroz program Obiteljske šumske škole. Za škole organiziramo 
Šumsku školu prilagođenu potrebama nastavnog programa, odnosno 
terensku nastavu a s individualnim polaznicima provodimo cjeloviti 
program škole koji obuhvaća dvije godine godine igre i zajedništva. U 
naročitom fokusu su nam mali projekti i donatori koji nam omogućuju 
provedbu programa za djecu slabijeg imovinskog stanja. 

2. ZELENE VJEŠTINE - radionice i tečajevi stjecanja praktičnih znanja i 
vještina, za djecu i odrasle. Od redovnih programa ističemo radionice 
šivanja te tečaj zdravog i ekonomičnog kuhanja za odrasle koji smo 
realizirali u suradnji s Vege klubom Chandra. U Klijancu i Pupu održavamo 
i eko igraonice s različitim temama iz biljnog i životinjskog svijeta. 

3. ROĐENDANSKA IGRAONICA / ŠUMSKI ROĐENDAN - proslava za 
male i velike - rođendani uz Klijanca i Pupa donose pregršt igre i zabave s 
koje dođemo nadahnuti i spremniji za bolji odnos prema prirodi i okolišu. 


U Klijancu i Pupu nudimo i usluge team buildinga, te edukacije iz područja 
Zelenih znanja i vještina za mala i srednja poduzeća. 


PAN, UDRUGA ZA ZAŠTITU OKOLIŠA I PRIRODE 
Ulica Stjepana Radića 12, 47 000 Karlovac 
tel/fax: 047 614-063 

mob: 095 908 3578 

www.eko-pan.hr 

eko-pan@eko-pan.hr 

Facebook: Pan, udruga za zaštitu okoliša i prirode 
Instagram: udruga_eko_pan 
www.klijanac-pup.org 

info@klijanac-pup.org 

Facebook/Instagram: Klijanac i Pup 


Izvjestaj sastavila: 

Ivana Francišković Olrom, predsjednica udruge 
Za Eko Pan, 

prosinac 2023. 


